 <div id="credo" >
    
    
    <h2>A „Gondolat Forradalma”</h2>
    <p>
    Amikor ezt a két szót egymás mellé tesszük, mindenkinek más és más dolog jut az eszébe. E szomszédság eredményeként maguk a fogalmak is módosulnak külön-külön, így a társítás hatására létrejött jelentéstartalom is igen széles skálán mozog. Ezért elengedhetetlen, hogy az a szervezet – mely saját maga elnevezésében e két többértelmű kifejezést használja – definiálja magát és meghatározza kereteit, módszereit, működési területeit és legfőképpen céljait!
    </p>
    
    <h3>Mi is tehát a Gondolat Forradalma?</h3>
    <p>
    Elsősorban egy hallgatói csoportosulás, egyesület. Egy közösség, melynek tagjai egy közösen kialakított cél elérésének érdekében együttes erővel munkálkodnak. A legfontosabb kiemelni ilyen szempontból a közös akaratot és a közös munkavégzést. Bár tagjaink az ország különböző pontjáról származnak, illetve más és más az indíttatásuk, mégis igen homogén és stabil csapatot hoztak létre, melyben a jó hangulat sosem fogy el és segítő kéz is mindig akad, ha valaki problémába ütközik.
    Másodsorban egy eszmerendszer. A modern ember történetének több évezredes fejlődési időszaka után nehézkes igazán új elgondolást megfogalmazni. Mi sem erre vállalkoztunk, pusztán a már meglevő eszmék közül válogatva aktualizáltuk azok mondanivalóját, illetve a saját korunkra és életterünkre alkalmaztuk. Legfontosabb hívószavaink a nyitottság, a változatosság, változékonyság, kreativitás, szellemesség, alkotni vágyás. Egészében megfogalmazva, a fent említett módon aktualizálva és már megjelölve célokat és területeket:
    </p>
    <p>
    A magyar társadalomban lezajló változások és a felsőoktatásban megjelenő tömegképzés hatására olyan folyamatok indultak el, ami az egyetemeken és főiskolákon tanuló hallgatók kulturális és közéleti érzékenységére és kezdeményező késségére negatív hatást gyakorol. Mind általánosabbá válik érdeklődési körének szűkülése. Az iskolai kötelezettségeken túl – amelyek csak egy szakhoz illetve diszciplínához kapcsolódnak – nem végeznek plusz munkát, nem folytatnak közösségi tevékenységet. Ez által az emberi kapcsolatok kialakulása – mind a hallgatók és mind pedig az oktatók között – csak a kötelező tanórák látogatására redukálódik. Így mind kevesebb hallgatói kezdeményezésű tudományos, közéleti és kulturális műhely alakul vagy működik.   A pezsgő hallgatói élet kezd eltűnni.
    </p>
    <p>
    Az egyesület alapítói felismerve ezt a – magyar társadalom kulturális és közéleti érzékenységét alapvetően befolyásoló – problémát, elkötelezett hívei a hallgatói közéleti tevékenységek szervezésének. Az egyesület mind szellemi, mind pedig anyagi forrásait ezeknek az alkotó műhelyeknek, az általuk szervezett programoknak, a működésükért tevékenykedő személyek támogatásra szenteli.
    Távlati célja ezzel a jövő kulturálisan kreatív, az új dolgokra nyitott magyar értelmiség kialakulásának elősegítése. Időben közelebbi cél pedig elsősorban a dél-alföldi régió felsőoktatásában tanuló hallgatók fent említett ténykedésének támogatása és az ezekhez szükséges infrastruktúra megszerzése. A megvalósuló programok és eredmények publikálása. A kreatív ötletek menedzselése és a tehetséggondozás.
    </p>
    <p>
    A fent megnevezett hívószavakkal egy mondatban megfogalmazva: Arra törekszünk, hogy az egyetemisták minél nyitottabbak legyenek a kulturális, tudományos és közéleti értékekre; kapcsolódjanak be azok megteremtésének folyamatába!
    </p>
 </div>

